Урыс географие зэгухьэныгъэм псыщIагъ къэхутэныгъэхэмкIэ и центрым къипщытэжащ Гуэл щхъуантIэр джыным хуэгъэзауэ зэфIигъэкIахэр
Республикэм и премьер-министр Мусуков Алий дыгъуасэ КъБР-м и Правительствэм и Унэм щригъэкIуэкIащ Гуэл щхъуантIэр джынымкIэ лэжьыгъэхэр къызэгъэпэщынымрэ егъэкIуэкIынымкIэ гупым я зэIущIэ.
Абы хэтащ республикэм и Правительствэм и лэжьакIуэхэр, Урыс географие зэгухьэныгъэм псыщIагъ лэжьыгъэхэмкIэ и центрым, УФ-м и МЧС-м и Управленэ нэхъыщхьэу КъБР-м щыIэм, КъБР-м щыIэ МВД-м, республикэм и муниципальнэ щIыналъэхэм я лIыкIуэхэр.
Центрым и гъэзэщIакIуэ унафэщI Фокин Сергей Къэбэрдей-Балъкъэрым и унафэщIхэр къазэрыдэлэжьам икIи къэхутэныгъэхэр егъэкIуэкIынымкIэ дэIэпыкъуэгъушхуэ къазэрыхуэхъуам папщIэ фIыщIэ яхуищIри, щIэныгъэ къэхутэныгъэхэм къарикIуахэм тепсэлъы-хьащ.
Къапщтэмэ, мазищ хуэдиз нэхъ дэмыкIыу яухынущ гуэлым и лъэгум и 3D моделыр, апхуэдэу гуэлым и кууагъкIэ ехыу къащта щIыр, псыр, минералхэр лабораторэхэм щаджынущ.
Къэхутэныгъэхэм къызэрагъэлъэгъуамкIэ, гуэл лъабжьэм бгъуэнщIагъхэр, тоннелхэр куэду щыIэщ икIи ахэр псори зэпыщIащ. Гуэлым и щIагъым псы щIож, апхуэдэу абы и дэтхэнэ щIыпIэми псынэхэр къыщыщIож. Псори зэхэту махуэ къэс апхуэдэ псыуэ гуэлым къыхэлъадэр метр зэбгъузэнатIэ мин 70 хъууэ къабжащ. Биологие къэпщытэныгъэ- хэм къызэрагъэлъэгъуамкIэ, псы удзхэри Кавказ щIыналъэм куэдрэ узыщримыхьэлIэ лIэужьыгъуэ защIэщ.
ЗэIущIэм хэтахэм къагъэлъэгъуащ мы щIыпIэр хъумэным теухуа комплекс план зэхэлъхьэпхъэу икIи а щIыналъэм зэпымыууэ кIэлъыплъын хуейуэ къызэралъытэр. АдэкIэ щIэныгъэлIхэр къаIэрыхьа материалхэм нэхъ куууэ елэжьынущ, траха сурэтхэмрэ видеоматериалхэмрэ япкъ иткIэ мы Гуэл щхъуантIэм теухуа документальнэ фильм ягъэхьэзырынущ.
Зыхуэбгъэдэн щымыIэ мы щIыпIэр джыным къаруушхуэ зэрырихьэлIам папщIэ Урыс географие зэгухьэныгъэм псыщIагъ къэхутэныгъэхэмкIэ и центрым и гъэзэщIакIуэ директор Фокин С. Г. Къэбэрдей-Балъкъэр Республикэм и Правительствэм и ЩIыхь тхылъыр иратащ.
КъБР-м Печатымрэ цIыхубэ коммуникацэхэмкIэ и къэрал комитет.
